**POĽOVNÍCKY DEŇ OPK Košice-okolie**

Obvodná poľovnícka komora Košice-okolie a Slovenský poľovnícky zväz - okresná organizácia Košice - okolie pri príležitosti mesiaca poľovníctva usporiadali v areáli strelnice v Nižnej Hutke už v poradí ôsmy Okresný poľovnícky deň. Vítaní bol každý poľovník, milovník prírody a široká verejnosť.

Poľovnícky deň otvoril a privítal všetkých zúčastnených predseda Obvodnej poľovníckej komory Ing. Ľudovít Lippai a predseda Oko SPZ Košice-okolie Ondrej Valik.

Za zvuku lesníc Šugovských lesničiarov začalo slávnostné pasovanie a odovzdávanie vyznamenaní SPZ za významné zásluhy o rozvoj poľovníctva na Slovensku, pamätných medaily Prezidenta SPZ a pamätných medaily k 50. výročiu členstva v poľovníckej organizácii Československý myslivecký svaz a SPZ. Slávnostné pasovanie úspešných absolventov skúšok z poľovníctva a prijímanie do Hubertovho cechu vykonala viceprezidentka Slovenskej poľovníckej komory [doc. Ing. Soňa Chovanová Supeková, PhD](https://www.paneurouni.com/kontakty-ekonomie/doc-ing-sona-chovanova-supekova-phd/). čepeľou poľovníckeho tesáka.

Veľkou velebou prírody bola Ekumenická Svätohubertovská omša, na ktorej obetným darom bol srnec. Počas tohto slávnostného obradu poďakovali poľovníci Stvoriteľovi za živú prírodu a zver. Návštevníci si mohli vyskúšať streľbu z brokovnice, malokalibrovky a deti zo vzduchovky. Nechýbali ukážky hrnčiarskej práce, výroba vlastných výtvorov z keramiky, výstava ručne vyrábaných nožov, lukostreľba, kynológia a sokoliarske vystúpenie Horus. Kolegyne z Klubu slovenských poľovníčok pripravili pre deti náučné a zábavné hry. Nechýbala ani súťaž vo varení poľovníckeho guľáša o Zlatú varešku OPK Košice-okolie. Výhercu súťaže vybrala odborne zostavená porota profesionálnych šéfkuchárov. Pre návštevníkov boli pripravené aj folklórne vystúpenia a to mužskej speváckej skupiny Košickí špivaci, ženskej speváckej skupiny Hutienka a detského folklórneho súboru z Bohdanoviec.

Bc. Katarína Molnárová







